Opinjoni tal-Kumitat Ewropew tar-Reġjuni — Strateġija Ewropea għall-Universitajiet

(2022/C 301/09)

Relatur: Emil BOC (RO/PPE), Sindku ta’ Cluj-Napoca Dokument ta’ referenza: Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar strateġija Ewropea għall-universitajiet COM(2022) 16

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI (KtR)

1. jilqa’ l-impenn u l-appoġġ tal-Unjoni biex tiġi promossa l-eċċellenza fl-edukazzjoni; jenfasizza, f’dan ir-rigward, ir-rwol importanti tal-Istrateġija Ewropea għall-Universitajiet fil-kuntest tal-“pakkett ta’ edukazzjoni għolja”, li se jippermetti li ż-Żona Ewropea tal-Edukazzjoni tinkiseb sal-2025;

2. jenfasizza li ċivilizzazzjoni li ssaħħaħ il-valuri demokratiċi Ewropej tista’ tiġi sostnuta biss jekk tinvesti fil-kapital uman. Sistema edukattiva eċċellenti, b’universitajiet b’saħħithom fil-qalba tagħha, hija l-bażi għat-tagħlim tul il-ħajja;

3. jenfasizza l-importanza li tittejjeb il-kwalità tat-tagħlim u r-riċerka fl-universitajiet Ewropej u li jiġi żgurat li jkun hemm l-appoġġ meħtieġ fil-livell lokali u reġjonali biex jintlaħqu l-objettivi speċifiċi ta’ din l-ambizzjoni strateġika;

4. jirrikonoxxi r-rwol ewlieni tal-universitajiet fis-soċjetà u l-kontribut tagħhom għall-iżvilupp sostenibbli, reżiljenti, inklużiv u bbażat fuq valuri demokratiċi, kemm tal-Istati Membri kif ukoll tal-komunitajiet lokali u r-reġjuni. Ir-rwol tal-universitajiet huwa aktar u aktar importanti fis-sitwazzjonijiet ta’ kriżi, fejn jistgħu jgħinu biex tingħeleb il-kriżi u jitrawwem l-irkupru wara l-kriżi ( 1 )

5. jissottolinja r-rwol kruċjali tal-universitajiet fl-indirizzar tal-isfidi globali. L-UE ilha tenfasizza l-ħtieġa li tissaħħaħ ir-rabta mill-qrib bejn ir-riċerka, it-tagħlim, l-apprendiment u l-innovazzjoni fl-universitajiet, filwaqt li jkun hemm finanzjament aħjar għall-universitajiet biex jiġi konsolidat il-livell ta’ kwalità meħtieġ. Ir-rwol tal-universitajiet biex jiġi ġenerat għarfien ġdid tar-riċerka u tiġi promossa innovazzjoni ġdida huwa vitali biex jiġu indirizzati l-isfidi urġenti tas-soċjetà identifikati fil-missjonijiet tal-Unjoni Ewropea;

6. jiġbed l-attenzjoni għall-fatt li l-universitajiet għandhom jitqiesu bħala komponent essenzjali tal-kultura Ewropea u li d-diversità tas-settur akkademiku, li jinkludi b’mod partikolari istituzzjonijiet edukattivi, istituti ta’ riċerka u skejjel vokazzjonali, hija ass strateġiku;

7. jinnota li l-preżenza ta’ universitajiet fil-livell lokali u reġjonali ta’ spiss hija vantaġġ kompetittiv konsiderevoli għall-komunitajiet fejn jinsabu ( 2 ) . Pereżempju, l-investituri huma interessati u attirati mill-komunitajiet b’forza tax-xogħol b’ħiliet għolja u opportunitajiet għall-kooperazzjoni mad-dinja akkademika u t-trasferiment tat-teknoloġija u tal-għarfien espert mill-universitajiet għas-settur tan-negozju. Il-preżenza ta’ università tiġġenera wkoll introjtu sinifikanti fil-komunitajiet ikkonċernati ( 3 ) , peress li l-istudenti, l-għalliema u l-bqija tal-persunal jonfqu somom konsiderevoli (hemm effett multiplikatur sinifikanti f’termini ta’ konsum iġġenerat mill-universitajiet). Lil hinn minn dawn il-benefiċċji ekonomikament kwantifikabbli, il-preżenza tal-universitajiet toħloq klima kosmopolitana fil-livell lokali, ikkaratterizzata mill-preżenza ta’ studenti u għalliema internazzjonali, kif ukoll valuri ta’ tolleranza, u ta’ diversità kulturali, reliġjuża u etnika, fost oħrajn ( 4 )

8. jilqa’ l-approċċ f’diversi livelli propost fl-Istrateġija Ewropea għall-Universitajiet, li jipprevedi l-allinjament tal-objettivi tal-politika pubblika u l-investiment fil-livell Ewropew, nazzjonali, reġjonali u lokali; madankollu jenfasizza li dimensjoni lokali u reġjonali aktar b’saħħitha tkun ta’ benefiċċju biex jitfassal u jiġi implimentat il-mudell akkademiku ideali fil-futur;

9. jenfasizza l-importanza li jiġu stabbiliti sħubijiet strateġiċi bejn l-awtoritajiet lokali u reġjonali u l-universitajiet, inkluż fit-tfassil ta’ strateġiji ta’ żvilupp lokali u reġjonali; L-universitajiet għandhom rwol kruċjali fl-iżvilupp ta’ ekosistemi bbażati fuq il-post, li għalihom l-istrateġiji reġjonali ta’ speċjalizzazzjoni intelliġenti pprovdew bażi tajba;

10. jirrimarka li l-awtoritajiet lokali u reġjonali jistgħu jappoġġjaw lill-universitajiet billi joħolqu u jsaħħu l-kundizzjonijiet marbuta mal-kuntest lokali u reġjonali (aċċess għal firxa ta’ infrastrutturi u servizzi, kwalità tal-ħajja, ambjent inklużiv, eċċ.) li jistgħu jżidu l-kompetittività tal-universitajiet f’suq globali;

11. jenfasizza li, fil-livell taż-żona Ewropea, diġà hemm tradizzjoni eċċellenti ta’ kooperazzjoni bejn l-universitajiet minn Stati Membri differenti fil-qafas tal-programm ERASMUS+, u li din għandha titkompla;

12. jinnota li r-rwol tal-universitajiet fis-soċjetà qed jevolvi u li l-universitajiet jieħdu funzjonijiet ġodda apparti l-funzjonijiet tradizzjonali (prinċipalment fir-rigward tal-edukazzjoni u r-riċerka) ( 5 ) . L-universitajiet issa qed jiddefinixxu lilhom infushom mill-ġdid bħala atturi ewlenin b’mod partikolari fil-qasam tal-innovazzjoni teknoloġika u soċjali, l-intraprenditorija u t-trasferiment tat-teknoloġija għall-ekonomija. Ma jitwarrbux mill-komunitajiet u s-soċjetà, iżda jsiru protagonisti li jistgħu jagħtu kontribut sinifikanti biex jissolvew il-problemi tas-soċjetà ( 6 )

13. jenfasizza li l-universitajiet huma atturi ewlenin biex jippromovu objettivi importanti ħafna għall-UE, bħat-tranżizzjoni ekoloġika u dik diġitali. Għandhom għarfien espert qawwi f’dawn l-oqsma u fl-istess ħin jistgħu jimplimentaw u jxerrdu prattiki tajbin f’dan il-qasam fost il-komunitajiet lokali li fihom iwettqu l-attivitajiet tagħhom;

14. jinnota li l-universitajiet jistgħu jipprovdu soluzzjonijiet u għodod biex jindirizzaw għadd ta’ problemi kbar li qed tiffaċċja l-UE, bħall-eżodu ta’ mħuħ ( 7 ) u eżodu rurali. L-effetti negattivi ta’ dan il-fenomenu u l-importanza taċ-ċirkolazzjoni tal-imħuħ huma marbuta mill-qrib mal-kooperazzjoni u s-sħubijiet bejn l-universitajiet, l-awtoritajiet lokali u reġjonali, in-negozji u s-soċjetà ċivili; jenfasizza li l-isforzi għandhom jiżdiedu b’mod sinifikanti biex jitnaqqas id-distakk fl-għarfien u l-innovazzjoni fi ħdan l-Ewropa u jingħalaq id-distakk fl-innovazzjoni bejn l-Ewropa u l-Istati Uniti;

15. jenfasizza kemm huwa importanti li jiġu identifikati u jintużaw b’mod permanenti u fuq skala kbira l-prattiki t-tajba fil-livell lokali u reġjonali fil-kuntest tal-kooperazzjoni bejn l-awtoritajiet lokali u reġjonali u l-universitajiet. F’dan il-kuntest, il-ħolqien ta’ networks transnazzjonali li għandhom l-għan li jxerrdu l-prattiki tajba u li jinvolvu b’mod vast il-partijiet interessati tal-edukazzjoni għolja jidher li huwa prijorità għall-awtoritajiet lokali u reġjonali fl-Istati Membri. Network bħal dan jista’ jitqies fil-kuntest tal-Istrateġija Ewropea għall-Universitajiet;

16. jiġbed l-attenzjoni għall-fatt li l-universitajiet jiffaċċjaw sfidi u ostakli sinifikanti f’dan il-proċess ta’ trasformazzjoni u responsabbiltajiet ġodda. Id-diffikultajiet finanzjarji huma l-aktar probabbli li jiġu ffaċċjati fl-Istati Membri kollha. F’dan ir-rigward, il-Kumitat jipproponi li titfassal strateġija ta’ investiment li tqis il-finanzjament fil-livell reġjonali, nazzjonali u Ewropew, u jitlob li titqies il-kooperazzjoni bejn is-setturi pubbliċi, privati u dawk mingħajr skop ta’ qligħ sabiex tissaħħaħ il-kapaċità tal-universitajiet Ewropej. Il-KtR jinnota wkoll li hemm sfidi relatati mal-livell ta’ awtonomija akkademika u/jew mal-interferenza politika fid-deċiżjonijiet importanti dwar il-finanzjament tal-universitajiet, ir-reklutaġġ u l-għażla tal-għalliema, il-libertà tal-espressjoni u l-għażla tas-suġġetti u tal-orjentazzjoni tal-attivitajiet ta’ riċerka, l-opportunitajiet għal komunikazzjoni ħielsa, mingħajr ċensura tar-riżultati tar-riċerka, eċċ.;

17. jenfasizza l-importanza li l-awtoritajiet lokali u reġjonali fl-Istati Membri jkunu involuti b’mod attiv sabiex tissaħħaħ id-diversità tal-ekosistemi lokali u reġjonali u jrawmu l-kooperazzjoni u l-fiduċja bejn is-setturi differenti tal-komunitajiet. Il-Kumitat jirrimarka li fil-livell lokali u reġjonali, l-universitajiet għandhom jitqiesu bħala parti minn ekosistemi usa’ li jinkludu varjetà wiesgħa ta’ partijiet interessati ( 8 ) . Il-kooperazzjoni bejn l-universitajiet u l-atturi lokali kkonċernati hija essenzjali sabiex l-universitajiet ikunu jistgħu jipprovdu ħiliet ġodda li jippermettu li l-problemi jiġu solvuti b’mod kreattiv, li tintuża t-teknoloġija u li jkun hemm komunikazzjoni effettiva fil-komunità.

18. jinnota li l-approfondiment tal-kooperazzjoni transnazzjonali bejn l-universitajiet u l-iżvilupp tad-dimensjoni Ewropea tal-edukazzjoni għolja huma prijoritajiet essenzjali tal-Istrateġija Ewropea għall-Universitajiet. F’dan ir-rigward, il-Kumitat jemmen li l-awtoritajiet lokali u reġjonali jistgħu jieħdu miżuri biex jappoġġjaw, fejn xieraq, il-kooperazzjoni akkademika transnazzjonali (l-inizjattiva tal-Universitajiet Ewropej fil-kuntest tal-Erasmus+ hija għodda importanti f’dan il-qasam għal alleanzi akkademiċi mmirati lejn l-eċċellenza). L-awtoritajiet lokali u reġjonali jistgħu japprovaw il-prattiki ssuġġeriti mill-istrateġija, bħall-inizjattiva tal-Kard Ewropea tal-Istudenti. Din il-Kard tista’ tiġi rikonoxxuta mhux biss fil-livell universitarju, iżda wkoll fil-kuntest tar-relazzjonijiet bejn l-istudenti, ir-riċerkaturi u l-għalliema transnazzjonali minn naħa, u l-amministrazzjonijiet lokali min-naħa l-oħra (fir-rigward, pereżempju, tal-permessi ta’ residenza, il-biljetti tat-trasport pubbliku u l-aċċess għall-mużewijiet);

19. jenfasizza li, bħala parti mill-istrateġija Ewropea għall-universitajiet, l-awtoritajiet lokali u reġjonali fl-Istati Membri għandhom jaġixxu bħala faċilitaturi, li kapaċi jlaqqgħu flimkien partijiet interessati differenti mill-komunità madwar inizjattivi u proġetti ta’ interess għall-universitajiet. Il-KtR jinnota wkoll li f’ħafna Stati Membri, l-awtoritajiet lokali u reġjonali m’għandhomx responsabbiltà diretta għall-finanzjament tal-universitajiet. Madankollu, jistgħu jiffaċilitaw il-finanzjament minn fondi differenti għall-universitajiet u l-inizjattivi tagħhom, billi joħolqu sinerġiji fil-livell lokali u reġjonali;

20. jirrikonoxxu l-ħtieġa li l-universitajiet ifasslu mill-ġdid il-kurrikuli biex jirrispondu bl-aktar mod effettiv possibbli għal avvanzi rapidi fit-teknoloġija, għat-tranżizzjoni doppja ekoloġika u diġitali, u għal bidliet strutturali fis-swieq tax-xogħol Ewropej li jeħtieġu ħiliet ġodda ( 9 ) . Il-Kumitat jenfasizza wkoll li l-awtoritajiet lokali u reġjonali jistgħu jaqdu rwol importanti f’dan il-proċess ta’ tfassil mill-ġdid tal-kurrikuli u l-iżvilupp ta’ ħiliet ġodda; Jenfasizza fl-istess ħin li, filwaqt li l-universitajiet jikkontribwixxu ħafna biex jissaħħu l-impjegabbiltà u l-kompetittività ekonomika fi ħdan ekonomija globalizzata, in-natura awtonoma tal-edukazzjoni terzjarja trid tiġi ppreservata;

21. jenfasizza r-rwol tal-awtoritajiet lokali u reġjonali biex joħolqu u jsaħħu ekosistemi lokali u reġjonali li jrawmu l-kooperazzjoni attiva u n-networking bejn il-gvernijiet sottonazzjonali, in-negozji u l-industrija u d-dinja akkademika. F’dawn l-ekosistemi, l-awtoritajiet lokali u reġjonali għandhom jaqdu r-rwol ta’ inizjaturi u faċilitaturi, billi jidentifikaw l-opportunitajiet għall-kooperazzjoni, jallokaw diversi riżorsi, b’mod partikolari dawk finanzjarji, meħtieġa għall-attivitajiet ta’ networking u kooperazzjoni, u jappoġġjaw il-ħolqien ta’ strutturi bħaċ-ċentri edukattivi fil-livell lokali u/jew reġjonali. Dawn tal-aħħar huma għodod/vetturi eċċellenti mfassla biex jipprovdu spazju għal djalogu u kollaborazzjoni bejn l-atturi ewlenin fl-edukazzjoni formali biex jappoġġjaw liż-żgħażagħ fit-taħriġ vokazzjonali tagħhom. Meta jistrieħu fuq dawn iċ-ċentri edukattivi, l-awtoritajiet lokali u reġjonali jistgħu, fi sħubija ma’ atturi oħra tal-ekosistema, jimplimentaw strumenti bħal fondi għall-innovazzjoni, għotjiet żgħar għan-negozji ġodda f’diversi oqsma ewlenin, eċċ.;

22. jemmen li l-mod kif l-istudenti jeħtieġu jitgħallmu llum il-ġurnata f’xi każijiet huwa kompletament differenti minn dak tal-passat; jeħtieġ li jingħataw possibbiltajiet biex japplikaw il-kunċetti teoretiċi għal sitwazzjonijiet fil-ħajja reali u jsolvu problemi li jiltaqgħu magħhom fil-komunità tagħhom lokali u reġjonali. F’kollaborazzjoni mal-universitajiet u atturi oħra tal-ekosistema lokali u reġjonali, l-awtoritajiet lokali u reġjonali jistgħu jippromovu tali esperjenzi edukattivi, pereżempju billi jappoġġjaw laboratorji ħajjin, iressqu kwistjonijiet ta’ politika pubblika lill-istudenti biex janalizzawhom, jiżviluppaw proġetti strateġiċi komuni għall-benefiċċju tal-komunità, jew jiffaċilitaw il-kooperazzjoni ma’ partijiet interessati oħra tal-komunità lokali u reġjonali;

23. huwa tal-fehma li l-awtoritajiet lokali u reġjonali, fi sħubija mal-universitajiet u atturi oħra fl-ekosistema lokali jew reġjonali, jistgħu jappoġġjaw b’mod sinifikanti l-intraprendituri żgħażagħ, inklużi l-istudenti jew il-gradwati, billi jiffaċilitaw l-aċċess tagħhom għar-riżorsi ewlenin allokati għall-innovazzjoni. Ħafna żgħażagħ u studenti jeħtieġu riżorsi bħal laboratorji, teknoloġiji ġodda, konnessjonijiet ġodda biex jiżviluppaw proġetti ta’ negozju u/jew prodotti u servizzi. L-awtoritajiet lokali u reġjonali jistgħu, fi sħubija ma’ entitajiet oħra b’riżorsi bħal dawn, jiffaċilitaw l-aċċess tal-intraprendituri żgħażagħ għar-riżorsi tal-innovazzjoni (spazji, taħriġ, pariri, eċċ.);

24. jenfasizza li l-awtoritajiet lokali u reġjonali jistgħu jiżviluppaw relazzjonijiet intelliġenti mal-universitajiet fil-qasam tal-iżvilupp tal-komunità lokali u reġjonali. Huwa importanti li l-universitajiet jiġġeneraw għarfien u servizzi għall-benefiċċju tal-komunitajiet li jwettqu l-attivitajiet fihom. L-awtoritajiet lokali u reġjonali għandhom l-opportunità li jiffaċilitaw dawn ir-relazzjonijiet billi joħolqu programmi li jinvolvu lill-universitajiet b’mod permanenti biex isolvu l-problemi li jiffaċċjaw il-komunitajiet lokali u reġjonali, billi jagħmlu użu mis-servizzi ta’ konsulenza u għarfien espert tal-universitajiet u billi jxerrdu l-aħjar prattiki emerġenti, sabiex aktar komunitajiet u awtoritajiet pubbliċi jkunu jistgħu jimplimentawhom. Ir-rikonoxximent pubbliku u l-promozzjoni tal-parteċipazzjoni tal-universitajiet għandhom ukoll rwol partikolarment importanti biex jilleġittimizzaw it-trajettorji akkademiċi u/jew professjonali diversifikati, billi jħeġġu lill-universitajiet jivvalorizzaw il-parteċipazzjoni tal-għalliema, ir-riċerkaturi u l-istudenti fil-livell lokali;

25. jenfasizza li komunitajiet lokali u reġjonali differenti ta’ kull daqs jistgħu jibbenefikaw bl-istess suċċess mill-preżenza tal-universitajiet. L-awtoritajiet lokali jistgħu jagħtu kontribut sinifikanti għall-iżvilupp u l-attraenza tal-universitajiet billi joħolqu l-kundizzjonijiet għal kwalità għolja tal-ħajja u jħeġġu attitudnijiet u mġiba li jippromovu t-tolleranza, l-inklużjoni, il-multikulturaliżmu u s-sigurtà fl-ispazju pubbliku. L-universitajiet jistgħu jistabbilixxu ċerti attivitajiet u ċerti entitajiet mhux biss fiċ-ċentri urbani kbar, iżda wkoll fi bliet żgħar u ta’ daqs medju. L-awtoritajiet lokali u reġjonali jistgħu jippromovu l-installazzjoni ta’ estensjonijiet universitarji u/jew istituti ta’ riċerka f’dawn il-komunitajiet iżgħar billi jappoġġjaw u jimplimentaw diversi miżuri bħal opportunitajiet ta’ akkomodazzjoni aċċessibbli għall-istudenti, il-possibbiltà li jintuża bini pubbliku għal attivitajiet ta’ tagħlim, riċerka u tixrid tal-għarfien, billi jiżviluppaw indikaturi ta’ kwalità tajba tal-ħajja u jieħdu vantaġġ minn ċerti benefiċċji li ċ-ċentri urbani l-kbar ma joffrux;

26. jemmen li t-trasformazzjoni diġitali fil-livell lokali u reġjonali tista’ tiġi aċċellerata permezz ta’ kooperazzjoni mal-universitajiet u billi jintużaw b’mod sħiħ ir-riżorsi tagħhom f’dan il-qasam. Fir-relazzjonijiet tagħhom mal-awtoritajiet lokali u reġjonali, huma jistgħu jipprovdu pariri jew jimplimentaw strateġiji ta’ trasformazzjoni diġitali fil-livell lokali jew reġjonali. Fir-rigward tal-ħiliet diġitali, l-universitajiet, fi sħubija mal-gvernijiet lokali, jistgħu joffru korsijiet għal żmien qasir jew taħriġ inklużiv, b’enfasi fuq ċerti gruppi f’riskju ta’ esklużjoni (bħall-anzjani jew dawk b’livell baxx ta’ ħiliet);

27. jemmen li l-awtoritajiet lokali u reġjonali jistgħu jappoġġjaw l-iżvilupp ta’ kampusijiet ibridi biex jistimulaw il-proċess ta’ trasformazzjoni diġitali fil-komunitajiet u l-universitajiet, filwaqt li jiżguraw opportunitajiet indaqs, jippromovu l-integrazzjoni soċjali, itejbu l-kompetittività taż-żgħażagħ fis-suq tax-xogħol, isaħħu l-ħidma fost iż-żgħażagħ, in-nondiskriminazzjoni u l-fehim interkulturali. Il-kampusijiet ibridi għandhom jagħtu attenzjoni lill-komunikazzjoni fl-iżgurar tal-ugwaljanza tal-opportunitajiet u l-penetrazzjoni tal-informazzjoni, biex jiġi żgurat li tkun ġenwinament aċċessibbli għaż-żgħażagħ eliġibbli kollha, b’mod partikolari dawk li jgħixu f’reġjuni periferiċi. Jistgħu wkoll jappoġġjaw finanzjarjament il-ftuħ ta’ dawn il-kampusijiet ibridi għal partijiet interessati differenti fil-komunità, inklużi l-gruppi f’riskju jew żvantaġġati, żgħażagħ vulnerabbli u f’riskju bħal dawk barra mill-edukazzjoni, impjieg jew taħriġ, żgħażagħ qiegħda, nisa, refuġjati, persuni b’diżabilità u pensjonanti, eċċ.); Il-politiki tal-UE u tal-Istati Membri jeħtieġ li jagħtu prijorità lill-inklużjoni taż-żgħażagħ f’riskju;

28. jenfasizza li l-universitajiet għandhom għarfien kif ukoll għarfien espert konsiderevoli fil-qasam tat-tranżizzjoni ekoloġika. Jistgħu jkunu wkoll mudell ta’ prattika tajba bi rwol edukattiv u informattiv f’din it-tranżizzjoni. L-universitajiet, fi sħubija mal-awtoritajiet lokali u reġjonali, jistgħu jiżviluppaw kampusijiet ekoloġiċi u jieħdu sehem attiv fil-proċessi ta’ riġenerazzjoni urbana, billi jipprovdu lill-komunità b’dan it-tip ta’ kampus jew bini effiċjenti fl-użu tal-enerġija u li jikkonforma mal-prinċipji tal-ekodisinn;

29. jilqa’ l-inklużjoni ta’ pjan direzzjonali ċar, indikaturi annwali u punti ta’ referenza għall-implimentazzjoni tal-istrateġija, kif diġà mitlub mill-KtR, sabiex jiġi vvalutat il-progress fil-ksib tal-objettivi taż-Żona Ewropea tal-Edukazzjoni. Madankollu, jiġbed l-attenzjoni għall-ħtieġa li l-ħolqien tal-Osservatorju Ewropew tal-Edukazzjoni Għolja jingħata dimensjoni lokali u reġjonali, li tagħmilha possibbli li tintuża t-tabella ta’ valutazzjoni Ewropea wkoll fil-livell lokali u reġjonali;

30. jinnota li l-awtoritajiet lokali u reġjonali jistgħu jappoġġjaw lill-universitajiet Ewropej fl-isforzi tagħhom biex jinternazzjonalizzaw u jippromovu r-rwol tal-Unjoni Ewropea fix-xena internazzjonali. Dan ser jinkludi b’mod partikolari li tiġi appoġġjata l-parteċipazzjoni tal-universitajiet Ewropej f’alleanzi transnazzjonali ambizzjużi li għandhom l-għan li jiżviluppaw kooperazzjoni sistemika fit-tul fil-qasam tal-edukazzjoni, tar-riċerka u tal-innovazzjoni eċċellenti, u jagħtu opportunitajiet permanenti ta’ mobbiltà universitarja lill-istudenti, l-għalliema, ir-riċerkaturi u l-impjegati.

Brussell, it-28 ta’ April 2022. Il-President tal-Kumitat Ewropew tar-Reġjuni Apostolos TZITZIKOSTAS

(1) Howard, G., Weinstein, R., Yang, Y. (2021), Do universities improve local economic resilience? (L-universitajiet itejbu r-reżiljenza ekonomika lokali?), IZA DP Nru 4422, disponibbli online (bl-Ingliż) f’:https://docs.iza.org/dp14422.pdf.

(2) Fonseca, L., Nieth, L. (2021), The role of universities in regional development strategies: A comparison across actors and policy stages (Ir-rwol tal-universitajiet fl-istrateġiji ta’ żvilupp reġjonali: paragun fost l-atturi u l-istadji tal-politika), European Urban and Regional Studies, 22(3); Goddard, J, Puukka, J. (2008), The engagement of higher education institutions in regional development: an overview of the opportunities and challenges (Il-parteċipazzjoni tal-istituzzjonijiet tal-edukazzjoni għolja fl-iżvilupp reġjonali: ħarsa ġenerali lejn l-opportunitajiet u l-isfidi), Higher Education Management and Policy, 20(2): 11-41.

(3) Chirca, A., Lazar, D.T. (2021), Cluj-Napoca without students: an estimation of the gap in the city’s economy (Cluj-Napoca mingħajr studenti: stima tad-distakk fl-ekonomija tal-belt), Transylvanian Review of Administrative Sciences, 66E: 44-59.

(4) Goddard, J., Vallance, P. (2014), The university and the city (L-università u l-belt) Higher Education, 68(2): 319-321.

(5) Liddle J., Addidle G.D. (2022), The Changing Role of Universities in Society: Key Influences in The Role of Universities and HEIs in the Vulnerability Agenda. Rethinking University-Community Policy Connections (Ir-rwol li qiegħed jinbidel tal-universitajiet fis-soċjetà: l-influwenzi prinċipali fir-rwol tal-universitajiet u tal-istituzzjonijiet tal-edukazzjoni għolja fl-istrateġija tal-ġlieda kontra l-vulnerabbiltà. Nirrevedu r-rabtiet strateġiċi bejn l-università u l-komunità). Palgrave Macmillan, Cham. https://doi.org/10.1007/978-3-030-89086-5_3.

(6) Myklebust, J.P., Smidt, H. (2021), What is the role of universities in global upskilling? (X’inhu r-rwol tal-universitajiet fit-titjib globali tal-ħiliet?) University World News, disponibbli online f’https://www.universityworldnews.com/post.php?story=20210129110449887

(7) Hammerbauer, M., Pavletić, P., Vespa, M. (2021) Brain drain in higher education in European context (L-eżodu ta’ mħuħ fl-edukazzjoni għolja f’kuntest Ewropew), Rapport finali – ESC41, disponibbli online f’https://www.esu-online.org/wp-content/uploads/2021/03/Brain-Drain-final-report-ESC41-Google-Docs.pdf.

(8) Reichert, S. (2019), The Role of Universities in Regional Innovation Ecosystems (Ir-rwol tal-universitajiet fl-ekosistemi reġjonali tal-innovazzjoni), studju tal-Assoċjazzjoni Ewropea tal-Universitajiet, disponibbli online f’https://www.eua.eu/downloads/publications/eua%20innovation%20ecosystem%20report_final_digital.pdf.

(9) Jackson, N. J. (2011) Learning for a complex world: A lifewide concept of learning, education and personal development (Nitgħallmu għal dinja kumplessa: kunċett ta’ tagħlilm, edukazzjoni u żvilupp personali li jħaddan l-aspetti kollha tal-ħajja). Bloomington, IN: Author House; Williams, S., Dodd, L. J., Steele, C., u Randall, R. (2015), A systematic review of current understandings of employability (Analiżi sistematika tal-fehim attwali tal-impjegabbiltà), Journal of Education and Work, Vol. 29, nru 8, pp 877-901.